
Noves aportacions sobre els orígens documentals de 
Sant Just Desvern 


CORAL TORRA PANNÓN 
JULI OCHOA GONZALEZ 


EL LLEGAT DEL PREVERE JOAN 


L'hecatombe de l'any 985 com a origen documental 
de moltes localitats de la nostra contrada 


En morir, l'any 976, el segon dels califes cordovesos, 
al-Hàiam al-Mustànsir, amb qui els comtats de la Marca estaven en 
pau en virtut dels acords de fidelitat i obediència presos a Madinat 
al-Zahara per les dues darreres ambaixades que li havia enviat el 
comte de Barcelona Borrell II —la d'Ènnec Bonfill Sendred i 
Hixàm ibn Muhàmmad ibn 'Utmàn, valí de Tortosa (juny-agost del 
971)ila del vescomte Guitard, acompanyat del valí de Lleida i 
Montsó, Muhàmmad ibn Rizq (juliol-agost del 974)—, fou succeit 
pel seu fill Hixàm II al-Mu'àiiad, que llavors només era un vailet 
d'onze anys. 


És per aquest motiu que tot el poder del califat va passar a 
mans d'Abú Amir Muhàmmad ibn Abí Amir, home de trenta-sis anys, 
ministre i tutor del jove sobirà, que esdevingué el principal cabdill 
que hagi tingut mai l'Espanya musulmana. 


L'any 981, després d'haver derrotat els seus rivals Ghàlib ibn 
Abd-al-Rahman i al-Mushafí, i d'instaurar el que ara seria una 
dictadura militar, va decidir castigar castellans i navarresos com a 
represàlia per l'ajut que havien aportat al seu rival Ghàlib i, 
proclamant la Djihad o guerra santa contra tots els petits reialmes 
cristians peninsulars, emprengué una sèrie de campanyes, l'objectiu 
de les quals era el saqueig i la destrucció o afebliment del que fos 
conquerit, abandonant-lo generalment poc després. 


Les contínues victòries assolides en aquestes ràtzies li 
valgueren el sobrenom d'al-Mansúr bi-llah (el victoriós per Al'là). 
L'any 984 va atacar Zamora i la seva contrada, i en una altra 
expedició va prendre Simancas. També deixà un exèrcit califal 
d'ocupació al regne de Lleó i va prendre com a esposa una filla de 
Veremon II, el seu rei. Idèntica sort tindria la filla de Sanç Abarca, 
rei de Navarra, que també prengué per muller. 


En un primer temps, semblava que la Ifrànja —és a dir, els 
comtats de la Marca— havia de quedar fora dels objectius de les 
ràtzies sarraines, ja que, segons l'historiador musulmà lbn Haiiàn, 
els omeies tingueren per norma respectar els prínceps de Barcelona 
per no veure's obligats també a combatre, de primer amb el rei de 
Roma i després amb el de Constantinoble —fent referència a la 

dependència dels comtats catalans respecte de l'imperi carolingi, i 
del paper d'aquest dins del conjunt de la cristiandat—, però, 
segons el mateix historiador, consignat per Ibn Ehaldun en la seva 
obra 4Ritab al-' Ibars, al-Mansúr es va decidir finalment a 
emprendre una acció contra Barcelona, en haver-se assegurat que 
els barcelonins s'havien separat de fet completament del regne dels 
francs. 


Així, doncs, amb un nombrós exèrcit compost principalment 
per mercenaris —ja que les forces àrabs podien decantar-se per la 
legitimitat califal en contra de la seva dictadura—, en el qual la 
força d'elit era la milícia cristiana, anomenada ghilman, que era 
formada majoritàriament per bascos i lleonesos, emprengué la que 
seria la seva vint-i-tresena falconada. 


Va sortir de Còrdova el 5 de maig del 985, dirigint-se cap a 
Múrcia, on va romandre dues setmanes allotjat per Ibn Ehattab, 
ric terratinent local. Des d'allà va avançar cap a Barcelona tot 
seguint la costa, essent acompanyat per mar per un estol que 
contribuiria a tancar el setge projectat de la ciutat. 


Les hosts sarraines, després d'haver passat pel Baix 
Llobregat i pel Vallès, destruint tot allò que trobaven, i d'haver 
derrotat les forces de Borrell II, que van sortir al seu pas 
presumiblement en un indret dit Rovirans, prop de Terrassa, es 
presentaren el dimecres dia 1 de juliol davant les muralles de Bar- 
celona, que estava defensada pel vescomte Udalard, mentre l'estol 
fondejava a la platja. 


El dilluns seguent, 6 de juliol del 985, Barcelona era 
assaltada i expugnada. El setge fou sorprenentment breu, sobretot 
si tenim en compte que quan Barcelona fou conquerida pels francs 
el 3 d'abril de l'any 801, el setge havia durat dos anys, segons els 
Annals Reialsy, o set mesos, segons el 4Cronicó de Moissacs. 


Prou conegut és el que va passar: Barcelona fou presa, 
saquejada i incendiada. Tant els seus habitants com tots aquells 
que havien vingut a defensar-la o a protegir-se dins les seves 
muralles van ser morts o fets captius, i les riqueses, llibres i 
documents foren destruits o arrabassats gairebé tots. 

Com que l'objecte de l'expedició musulmana no era 
l'ocupació permanent sinó l'espoliació i l'afebliment, l'estada dels 
atacants durà poques setmanes i tornaren tot seguit cap a Còrdova 
amb el botí obtingut i tota una corrua d'hostatges capturats, dels 
quals obtindrien substanciosos rescats, deixant rere seu Barcelona 
i la seva rodalia totalment devastades. 


Aquests fets calamitosos, esdevinguts ara. fa poc més d'un 
miler d'anys, constitueixen per a molts pobles d'aquesta contrada 
l'inici de la seva història documental. La immensa majoria de la 
documentació anterior al 985 fou destruida o espoliada pels 
sarrains i és a partir d'ara quan els supervivents o els captius que 
ja han pogut tornar comencen a redreçar les coses: es redacten 
documents de reivindicació de propietats els títols de les quals 
s'havien perdut, hi ha plets sobre la legítima titularitat dels béns 
que foren de les víctimes de l'atac, i es reprèn la normal dinàmica 
de testaments, vendes, permutes o donacions. 


Perduts per a molts pobles tots els possibles escrits anteriors 
a l'atac sarraí, són aquests nous documents els més antics 
coneguts que en fan esment. D'aquesta manera trobem, per 
exemple, que el mateix any 985 constitueix l'origen documental 
d'Esparreguera i de Barberà del Vallès: el 986 ho és de Sarrià, 
Sant Martí de Provençals, Santa Eulàlia de Provençana, Sant 
Climent de Llobregat, Viladecans, Sabadell, Castellar del Vallès, 
Ripollet, Viladecavalls, Montcada i Sant Quirze del Vallès: el 987 
ho és de Vallvidrera i Sant Gervasi: el 989, de Sant Andreu del 
Palomar, el 992, de Corbera, Sant Genís dels Agudells i Sants... i 
així van apareixent les primeres mencions que es conserven d'una 
gran part de les poblacions d'aquestes rodalies.' 


El cas de Sant Just Desvern 


Una de les víctimes de l'atac musulmà a Barcelona fou un 
hisendat anomenat Muç, Moció o Moixó,' segons els diversos 
autors que l'han tractat, el qual fou capturat durant l'assalt i dut 
en captiveri a Còrdova. Aconseguida la llibertat i ja de retorn, 
caigué greument malalt i morí a Saragossa el mes de febrer de 
l'any 986, després d'haver fet testament oral davant el seu germà 
Aurús, i dels esposos Trasovald i Ega." 

En tornar a Barcelona, Aurús i Ega juraren solemnement 
aquest testament a l'altar de Sant Joan de Vallvidrera, com a 
marmessors que eren del difunt Moció, i l'escrivà Eroigi redactà 
el corresponent document, que fou signat per ell, els dos esmentats 
marmessors i onze testimonis, el dia 26 de juny de l'any 987. 


Aquests dos personatges els retrobarem en un altre 
document datat el 26 d'abril de l'any 988, en què també actuen en 
qualitat de marmessors del difunt Moció, i fan donació a l'església 
de Sant Miquel, de Barcelona, d'un alou de terres i vinyes situades 
al terme de Banyeres del Penedès. En aquest document, Aurús es 
presenta com 4Ego Aurucio iudicex, la qual cosa ens permet iden- 
tificar-lo. Es tracta, sens dubte, del jutge Aurús dit 4el Grec, 
també capturat durant la caiguda de Barcelona i alliberat poc 
després a canvi d'haver deixat uns ostatges en el seu lloc. L'any 
991 encara estava recollint diners per a alliberar aquella pobra 
gent que havia deixat com a penyora. 


Entre els diferents llegats referits al testament que Moció va 
dictar, n'hi ha un, concretament el que es troba situat entre les 
línies 14 i 15 del document, que, literalment, diu: 


... Et ad domum Sancti Justi que est in Berce ipso suo cam- 
po in torrente malo /.../ ipso suo alaudo de ipsa marca et 
de Arbutias cartam exinde fecissent ad uxori sue in tali 
uidelicet ratione ut tenuisset et possedisset omnibus diebus 
vite sue sine blandimentum et post obitum suum remanisset 
ad filios et filias quid esent et illas (.../. 


És a dir, que dóna al convents de Sant Just, que és al Verç, 
el seu camp del Mal Torrent i el seu alou de la Marca i 
d'Arbúcies, sempre que s'estableixi documentalment l'usdefruit 


vitalici per a la seva esposa, i, a la seva mort, per als fills i filles 
que tingués. 


Aquest document, un dels més antics que es conserven a 
l'Arxiu Diocesà de Barcelona, ha estat considerat durant molt de 
temps pels diversos autors que han treballat sobre aquest tema 
com la primera menció escrita coneguda que fes referència al 
nostre poble. La pèrdua de la pràctica totalitat de la documentació 
anterior a l'atac amirita reforçava tal plantejament. 

És així com, tant en les dues monografies històriques 
publicades sobre Sant Just Desvern" com en d'altres publicacions 
que també en fan esment, ha estat atorgat a aquest testament 
sacramental el caràcter de document inicial de la nostra història 
escrita. Consegientment amb aquesta premissa, l'any 1987 
tingueren lloc diversos actes en commemoració de la suposada 
efemèride del mil-lenari de la nostra vila. 


No obstant això, els diversos autors han convingut sempre 
en el fet que l'existència d'aquest poble abans de l'any 987 era 
indubtable, o com a mínim, molt probable. Fins i tot hom ha 
arribat a citar un possible document de l'any 980, és a dir, set 
anys més antic, del qual Francesc Carreras Candi fa esment, 
però, lamentablement, no indica la font d'informació.i 


El llegat del prevere Joan 


Una vintena d'anys abans dels fets luctuosos a què abans 
ens referíem, trobem que un sacerdot anomenat Joan, que havia 
fet donació al monestir de Sant Cugat del Vallès d'una part de 
les terres que posseia, d'una vinya i de determinats estris 
vitivinícoles, va fer redactar un document en el qual ratificava tal 
donació, tot establint, però, l'usdefruit vitalici de tot allò que 
donava a favor d'un nebot seu que s'anomenava Foli i que 
també era prevere, a la mort del qual el monestir de 
Sant Cugat podria gaudir de la plena propietat dels béns 
objecte de donació. 


La finca així donada estava situada al Territori de 
Barcelona, dins del terme de Tiano, i en un lloc anomenat 
Fratres. 


Aquella finca limitava pel nord amb el camí ral, per l'est 
amb d'altres finques, els propietaris de les quals es deien 
respectivament Marí, Spasià i Anna, pel sud amb un altre camí 
diferent de l'anterior, com més endavant veurem, i per l'oest amb 
les finques d'altres dos propietaris: Gassó i el prevere Odesind. 
Dins del marc d'aquestes delimitacions, donà a l'abans esmentat 
monestir la quarta part d'un terreny que havia estat propietat 
d'Ansilde, la seva àvia. 

També donà al monestir de Sant 
Cugat una vinya, tot precisant que 

El cartulari de Sant Cugat del 
Vallès 


La carta de donació atorgada pel prevere Joan es troba 
recollida al Cartulari de Sant Cugat del Vallès, que es conserva a 
l'Arxiu de la Corona d'Aragó. Concretament es tracta del seu 
document número 739, el qual es localitza al foli número 243 
verso, columnes I i 2. 


Aquest document és el trasllat d'un escrit del segle X, 
l'original del qual s'ha perdut, i que fou realitzat a mitjan segle 
XII amb escriptura rodona monacal romànica per un dels dos 
copistes anònims que confeccionaren l'esmentat cartulari. 


Un cartulari, tal com indica el seu nom, és una col-lecció de 
cartes —entenent la paraula carta com a document o acte jurídic 
autèntic—, referents a una mateixa entitat o institució, que han 
estat traslladades, copiant-les, a un quadern, llibre, o de vegades 
simplement relligades, per tal de facilitar la seva consulta. 

Per raons pràctiques, la classificació dels documents en els 
cartularis no segueix generalment criteris estrictament 
cronològics, sinó que els documents acostumen a estar ordenats 
per unitats temàtiques. 

La seva raó de ser és ben clara. Segons Rius, P en els segles X 
XI, de, diguem-ne, feudalisme monacal, els monestirs, col-legiates i 
catedrals no eren molestats per ningú, la possessió dels seus béns i 
privilegis era pacífica, i els seus títols de propietat eren impugnats 
poquíssimes vegades. Però, en formar-se o créixer el feudalisme laic 
(comtats, vescomtats), en afermar-se, amb tendència al predomini, 
l'autoritat reial, en sorgir els primers municipis, aquestes noves 
institucions trobaven en les propietats d'abadies i catedrals, no 
sempre ben delimitades, un obstacle per al seu desenvolupament. 
I és llavors quan els va sorgir la necessitat d'haver de registrar o 
copiar els seus privilegis i títols per a poder presentar els originals 
en judicis, ja que sembla poc còmode presentar als tribunals els 
pesants volums que, com el de Sant Cugat, constituien els 
cartularis. Aquesta seria també una de les raons de la manca de 
tants originals. 


Pel que fa a l'autenticitat de les transcripcions de 
documents que es troben als cartularis, i concretament en el cas 
del de Sant Cugat del Vallès, val a dir que es pot considerar 
innegable i que és comunament acceptada. Ja l'any 1608, arran 
d'un determinat questionament de la seva veracitat, se'n féu una 
compulsa sistemàtica per part dels quatre priors del Col-legi de 
Notaris de Barcelona, els quals van avalar él seu caràcter de 
fidedigne.ll A més, les mínimes diferències que es poden trobar 
entre els documents del Cartulari de Sant Cugat i els pocs 
originals que encara es conserven, demostren que tots i cada un d 
els seus escrits han estat col-lacionats, i que es van corregir, quan 
calia, totes les possibles mancances o inexactituds de les 
transcripcions. 


Transcripció del document 

Quan en el segle xi es traslladà aquest escrit al Cartulari, 
es va encapçalar la pàgina que conté aquest document amb aquesta 
nota prou eloquent: 


4De lubricatox 


També s'hi va fer un regest que l'encapçala, en caràcters 
lleugerament menors als del text, i emprant tinta vermella, que diu: 

de Taiano. Ubi dicunt Fratress 


A Continuació, i a la dreta de l'anterior, trobem un altre regest, 
escrit durant el segle xVII: 


4donació feta al monestir de certs alous a tayax 
Després, segueix el text del document: 


(En nomine Domini. Ego Joannes, presbiter, donator sum ad 
domum Sancti Cucuphati. Manifestum est enim quia placuit 
animis meis, et placet, ut ad predicto domum donare fecissem 
alicuit de terra mea, et vinea, et tonna, et cubo IJ, et parilio uno 
de portatorias, sicuti et facio. In tale capcione dono ibidem 
ipsa terra, ut teneat eam vir Folius, presbiter, nepoti meo, 
omnibus diebus vite sue et exfructet sine ullius blandimentum, 
et post obitum suum revertere faciat ad domum Sancti 
Cucuphatis, et ad servientes eius. Et est ipsa terra in pago 
barchinonense in terminio de Tiano, ubi dicunt Fratres. Qui 
affrontat ipsa terra: de parte circi in strata, de aquilonis in terra 
de Marino et de Spasiano et de Anna, de meridie in strata, de 
occiduo in terra de Gazone et de Odesindo presbitero. Infra 
istas afrontaciones sic dono ipsa quarta parte de ipso campo ad 
domum Sancti Cucuphatis in ipso campo qui fuit de avia mea 
Ansilde, ibidem donem ad supradictum domum ipsa quarta par- 
te de totum ipsum campum, quod ibidem abeo per quaqumque 
voce. In ea videliiet racione, sicut supra seriptum est. Et est 
ipsa vinea, quod ibidem dono, in terminio de Villa Birce. Que 
afrontat de circi in terra de Egilane, in sua vinea, —de aquilonis 
in vinea de Egila et de Insimbardo, de meridie in vinea de Sancti 
Cucuphati, et de occiduo in via. Quantum infra istas 
afrontaciones includunt, hoc dono ad predicto domum, ab inte- 
gre, sicut de supra insertum est. Quod si ego donator, aut ullus 
homo, que contra ista donacione pro inrumpendum —venerit, 
non hoc valea vindicare sed componat aut componam hec 
omnia in duplo cum illorum inmelioraciones, et cum illorum 
exios et regressios: et in antea ista donacione firma permaneat 
omnique tempore. 

Facta donacione VI idus december, anno XII regnante Leutario 
rege. 

Sig(-)num Johannes presbiter qui anc donacione feci et firmare 
rogavi. Sig(H)num Vuillera. Sig(t-)num Ennego. Sig(t)jnum 


nes — al TT 

Adroarius levita. Sig(1)num Spasiano. Sig(t)jnum Petrus 
presbiter que anc donacione scripsi et signavi die et anno 
quod supra.x 


Traducció" literal del text anterior 


En el nom del Senyor. Jo, Joan, prevere, sóc donador al 
monestir de Sant Cugat. Efectivament declaro, per tal com ha 
plagut i plau a la meva ànima, que he fet donar a l'abans 
esmentat monestir una part de la meva terra, i vinya, i bóta, i 
un cup, i un parell de portadores, i així ho faig. En el mateix 
fet dono aquesta terra de manera que la tingui en Foli, 
prevere, nebot meu, tots els dies de la seva vida, de manera 
que en frueixi sense benefici d'altri i que, després de la seva 
mort, la faci tornar al monestir de Sant Cugat i als seus 
servidors. Il aquesta terra és al camp de Barcelona, al terme 
de Tiano, en un lloc que anomenen Fratres. Aquesta terra 
afronta: de la part de cerç amb la carretera, d'aquiló amb la 
terra de Marí, de Spasià i d'Anna, de migdia amb la carrete- 
ra, d'occident amb la terra de Gassó i del prevere Odesind. 
D'acord amb aquestes afrontacions, dono la quarta part 
d'aquest camp al monestir de Sant Cugat, en el camp que fou 
de la meva àvia Ansilde, alhora que dono al monestir abans 
esmentat la quarta part de tot el camp que posseeixo també 
aquí, per la fórmula que sigui. Que quedi clar, d'aquesta ma- 
nera, tal com s'ha escrit més amunt. Il aquesta vinya que dono 
al mateix temps és al terme de Vila Birce, i afronta de cerç 
amb la terra d'Egilà, amb la seva vinya, d'aquiló amb la 
vinya d'Egilà i d'Insimbard, de migdia amb la vinya de Sant 
Cugat, i d'occident amb el camí. Tot el que és inclòs sota 
aquestes afrontacions ho dono al monestir abans esmentat, 
íntegrament, tal com s'ha indicat a dalt. Per la qual cosa, si 
jo, el donant, o qualsevol altre home anés contra aquesta 
donació per impugnar-la, no ens valgui reivindicar-la, sinó 
que ell o jo arrangem totes aquestes coses en dues amb les 
seves millores, i amb els seus guanys i pèrdues, i que en 
endavant aquesta donació romangui ferma per tot temps. 
Feta donació el 6è dels idus de desembre de l'any dotzè 
regnant Lotari, rei. 

Signat: Joan, prevere, que ha fet aquesta donació i ha pregat 
de signar-la. Signat: Vuillera. Signat: Ènnec. Signat: Adroer, 

levita. Signat: Spasià. Signat: Pere, prevere, que ha escrit 
aquesta donació i l'ha signat el dia i any dalt esmentats.a 


Anàlisi diplomàtica 


El document que ens ocupa és una carta de donació, acte 
jurídic confeccionat segons la més estricta ortodòxia vigent al seu 
temps. 


Pel que fa als documents de l'època recollits al Cartulari de 
Sant Cugat, Bonnassiel ens comenta que el segle x està marcat 
per una monotonia total. Tots els documents, excepte raríssimes 
excepcions, han estat confeccionats segons el mateix esquema, el 
de la carta de donació, del qual deriven immediatament títols de 
venda, de bescanvi o d'empenyorament. Aquests quatre tipus 
diplomàtics, estretament vinculats, estan inspirats en un mateix 
formulari, el de Ripoll, f i constitueixen per ells mateixos la quasi 
totalitat de la documentació. Val a dir, per exemple, que dels 353 
actes del Cartulari de Sant Cugat anteriors a l'any mil, 344 
s'ajusten a l'esmentat formulari. 


Si analitzem el document segons les pautes que indica 
Udina," podrem identificar, entre les seves diferents clàusules, 
aquelles reconegudes tradicionalment per diplomatistes tals com 
Sicleel,lé Bresslau, 7 Giry$ o Tessier: P 


1. Protocol 


1.1 Invocació. Per a aquest document es va triar la més 
comuna de totes les fórmules possibles: Jn nomine 
Domini, la qual és emprada gairebé a la totalitat del 
cartulari, negligint d'altres possibles fórmules 
alternatives. 


1.2 Intitulació. És aquí on s'identifica el causant, tot 
indicant la seva condició i la naturalesa de l'acte: Ego 
Johannes, presbiter, donator sum... 


1.3 Adreça, i 1.4 Salutació. No consten, no tractant-se 
de cap missiva. Tot i això, les darreres paraules de la 
intitulació: ...ad domum s. Cucuphati vénen a suplir 
aquesta mancança. 

2. Text 


2.1 Preàmbul. És l'exposició dels motius que justifiquen 
l'extrem contingut en el document: Manifestum est enim 
quia placuit animis meis, et placet, fórmula que es 
correspon amb el segon tipus model de preàmbul recollit al 
formulari de Ripoll. 


2.2 Notificació. Per raons anàlogues a l'indicat en els 
punts 1.3 i 1.4, no hi figura. No obstant això, aquesta 
mancança — és també suplerta aquesta vegada pels mots 
inicials del preàmbul: Manifestum est enim..., que poden 
ser considerats com una notificació curta i simple. 


2.3 Exposició. Motivació de l'acte jurídic que suposa el 
document. Tampoc no la trobem, ja que el preàmbul 
cobreix a bastament tal finalitat. 


2.4 Disposició. Aquesta és la part de més extensió i importàn- 
cia de l'escrit, ja que hi trobem, als seus inicis, el verb dono, 
que indica clarament el concepte jurídic del document, alhora 
que descriu tan acuradament com és possible la naturalesa 
dels béns objecte de transacció —en aquest cas determinats 
estris i unes terres de les quals esmenta les afrontacions—. 

És precisament la informació continguda en aquest apartat, 
així com la data del document —la qual s'estudia en el seu 
moment—, el principal objectiu del present estudi. 


2.5 Clàusules finals. De caràcter comminatori, estableixen 
la penalització que es pot imposar en el cas d'incompliment 
del que s'estatueix, com també es fa menció del caràcter 
perpetu d'aquest acte jurídic: Quod si ego donator, aut 

ullus homo, que contra ista donacione pro inrumpendum 
venerit, non hoc valeat vindicare, sed componat aut 
componam hec omnia in duplo cum illorum inmelioraciones, 
et cum illorum exios et regressios, et in antea ista donacione 
firma permaneat omnique tempore. 


3. Escatocol 


3.1 Data. Referida a la cronologia dels reis francs, com 
tots els altres documents emesos a la Marca Hispànica. 
Per la seva rellevància en l'establiment dels orígens 

documentals de Sant Just Desvern, és tractada en un capítol a 
part. 


3.2 Adprecació. Invocació de caràcter religiós al final de 
l'escrit, molt freguent en els documents carolingis, però 
rarament emprada aquí. En el nostre cas no hi figura. 


3.3 Signatures. El fet que els documents del cartulari siguin 
un trasllat dels documents originals no permet entrar en 
gaires detalls sobre les signatures, ja que totes són fetes 
per una mateixa mà, la del copista. Només hi cabria indicar 
que les signatures dels testimonis van totes precedides pel 
mot dsig-numy, i que la signatura de Pere, l'escrivà del 
document original, ho està pel crismó o —anagrama de 
Crist, signe de clara tradició visigòtica. 


Determinació de la data 


La carta de donació que el prevere Joan fa al monestir de 
Sant Cugat porta la data VI idus december Anno XH regnante 
Leutario rege, és a dir, el sisè dia dels idus de desembre del dotzè 
any del regnat del rei Lotari. 


Pel que fa a la determinació del dia i mes, no hi ha cap pro- 
blema: els idus de desembre s'escauen el dia 13 i el còmput és 
regressiu a partir de l'endemà. D'aquesta manera, el dia 12 serà el 
segon dia dels idus, l'11 el tercer, i així successivament fins a 
arribar al sisè dia dels idus de desembre, que correspon al dia 8. 


Per a poder determinar l'any, el raonament a fer es complica 
una mica més i es presta a diverses interpretacions. 


Com a consequència de la dependència política, primer, del 
comtat de Barcelona respecte de l'Imperi franc, i de la cultural, 
després —fins ben entrat el segle xil—, els documents de l'època 
no segueixen fonamentalment cap altre sistema cronològic que 
l'emprat entre els carolingis, consistent a datar segons els anys de 
regnat dels seus monarques. 


Aquest sistema de datació pot semblar simple, però només 
ho és en aparença. Quan es té coneixement de la mort d'un rei no 
cal més que començar a datar els documents a partir de l'any 

primer del seu successor, comptant des del dia del traspàs o des del 
de la coronació. A la pràctica la situació és ben diferent, ja que 
durant el segle x, i especialment als comtats de la Marca Hispànica, la 
mort d'un rei franc no va sovint acompanyada per l'acceptació 
automàtica del seu successor. Al temps que pugui trigar l'arribada 
de la nova, cal afegir-hi el fet que els comtes es prenen un temps 
abans de decidir-se per l'acceptació o el rebuig del nou sobirà. Això 
dóna lloc, segons Feliu,X a l'aparició d'un doble còmput, el dpopu- 
lars —seguint la data de successió a França, i d'aplicació gairebé 
general— i el 4política —a partir del reconeixement oficial, i emprat 
només en determinats documents de gran solemnitat. 


Lotari, fill i successor de Lluís IV d'Ultramar, que va morir 
el 10 de setembre de l'any 954, va començar a regnar a partir 
d'aquesta data i fou coronat rei el 12 de novembre d'aquell mateix 
any. 


Es pot considerar que la cronologia popular comença a 
comptar a partir de qualsevol d'aquestes dues dates, o, fins i tot, 
per la data del canvi d'indicció: 24 de setembre, en què, 
aproximadament, la nova podria haver arribat als comtats de la 
Marca. 


El còmput popular seria, doncs: 

A)- Segons el començament del regnat: 
primer any: del 10-1X-954 al 9-IX-955 
segon any: del 10-1X-955 al 9-IX-956 
dotzè any: del 10-IX-965 al 9-IX-966 

B)- Segons la data de coronació: 
primer any: del 12-X1-954 a l'11-X1-955 

segon any: del 12-X1-955 a 1'11-X1-956. 
dotzè any: del 12-XI-965 a l'11-XI-966 

C) - Segons la data del canvi d'indicció: 
primer any: del 24-IX-954 al 23-1X-955 
segon any: del 24-IX-955 al 23-IX-956 


dotzè any: del 24-IX-965 al 23-IX-966 

Si seguim les pautes indicades per Feliu, la cronologia apolí- 
tica) ens pot venir determinada per la nota cronològica de la carta 
de població de Cardona, la qual calcula en trenta anys i deu mesos 
la durada del regnat de Lotari, que va morir el 2 de març del 986, la 
qual cosa ens duu a fixar el seu reconeixement a la Marca Hispànica 
cap a l'1 de maig del 955. 


Així, doncs, el còmput polític seria: 


primer any: de l'1-V-955 al 30-IV-956 
segon any: de l'1-V-956 al 30-IV-957 


dotzè any: de l'1-V-966 al 30-IV-967 


Si apliquem cada un d'aquests tipus de còmput al document 
que ens ocupa, veiem que, segons el sistema 4polítics caldria da- 
tar-lo l'any 966, mentre que qualsevol dels sistemes populars ens 
donaria l'any 965. 


Per la seva naturalesa, aquesta carta de donació hauria de 
ser considerada inclosa dins de l'àmbit d'aplicació del mètode de 
còmput dit dpopulars, amb la qual cosa es correspondria, segons 
la calendació moderna, amb la data del 8 de desembre de l'any 
965, criteri que coincideix amb el que mantenen els diversos 
autors que han estudiat aquest document. Masè i Rius"" li 
assignen ensems aquesta data, Aebischer" també hi coincideix, 
tot i que només ens dóna l'any, però, com ja hem vist, la 
determinació del dia i del mes no comporta cap problema. 


El que ens diu el nostre document 


Al marge de la mera transacció de terres, objecte pel qual 
fou emès el document, aquest escrit ens proporciona, endemés, tot 
un seguit de dades, l'anàlisi de les quals ens permet de fer altres 
lectures encaminades a apropar-nos a aquella societat prefeudal: 
els seus membres, el mode de viure i l'entorn que els envoltava. 


Confirmant el que fins ara no havia estat més que una 
suposició més o menys generalitzada, el llegat del prevere Joan 
ens ve a proporcionar un valuós testimoni documental sobre 

l'existència d'un nucli de població estable (Villa Birce) a Sant Just 
Desvern a mitjan segle X, uns vint anys abans de la terrible escomesa 
d'al-Mansur. 


Encara més, la menció que una de les peces de terra 
esmentades havia estat propietat de l'àvia del personatge que atorga 
el llegat, ens dóna notícia que aquestes terres havien estat 
treballades continuadament, almenys, des de feia dues generacions: 
la qual cosa ens pot permetre d'afirmar que el que ara és el nostre 
poble ja estava habitat a finals del segle ix o començaments del X, o 
potser des d'abans, a redós de la comunitat religiosa que 
presumiblement havia estat establerta a la nostra vall (vegeu nota 
5) i que hauria desaparegut com a consequència de la falconada 
amirita, ja que cap altre document posterior no en torna a parlar. 


És molt possible que alguns dels propietaris de finques dels 
quals es fa esment no tinguessin fixada la seva residència aquí, en 
aquesta terra de frontera constantment exposada a les incursions 
sarraines, però, pel que fa als camperols, els que treballaven 
personalment la terra, tant els serfs com els petits propietaris, 
aquests sí que, per força, havien d'habitar en aquest mateix indret. 


Sobre el concepte Villa, si ens atenim a l'estudi que sobre els 
possibles significats d'aquest vocable ens presenta Bonnassie,f 
veurem que tal expressió es pot prestar a diverses interpretacions 
netament diferenciades: 


Per una banda, es pot referir a una explotació agrària, 
majoritàriament de caire latifundista (hereva de les antigues Villa 
romanes), propietat d'un determinat terratinent, també, encara que 
amb menor frequència, s'havien denominat així els modestíssims 
alous dels camperols lliures. 


Per l'altra, aquest mot pot igualment fer referència a un 
dret o conjunt de drets sobre un determinat territori, concepte 
precursor dels posteriors feus, en què poden trobar-se, juntament 
amb les terres propietat del titular o senyor de la vila, d'altres 
alous o heretats de tercers, compreses dins del mateix àmbit 
geogràfic. 


Una tercera accepció d'aquesta paraula, aplicable 
especialment en terres de franquesa, és la de conjunt d'alous, terres 

i masos, lliures de qualsevol subjecció, així com el territori que les 
envolta, les delimitacions del qual romanen, des de sempre, 
ancorades en la memòria col:lectiva. 


Si ens proposem esbrinar a quin d'aquests tipus pot fer 
referència aquest document, veurem que el fet que ens digui 
explícitament que una de les finques es troba din terminio de Villa 
Bircexs i que, a més, confronta amb d'altres que lògicament també 
es troben en aquell terme, i que tenen diferents propietaris, ens 
dóna prou idea que la tal vila hauria de tenir una certa extensió, i 
exclou automàticament les dues opcions de la primera de les 
possibilitats exposades. 


També podem excloure el concepte de senyoriu, ja que 
aquest lloc estava pràcticament situat en un dels extrems de la 
frontera Llobregat i Cardener - Segre, i, per causa de la seva 
estratègica posició per a defensar Barcelona de les possibles 
incursions provinents del sud, s'estimulava amb notables 
franqueses, detallades més endavant, l'establiment en aquest 
indret, per la qual cosa tot ens porta a suposar que la tal Villa 
Birce coincidiria amb la tercera de les accepcions que ens proposa 
Bonnassie. 


Pel que fa al topònim Birce, no hi ha cap gènere de dubte 
que es correspon amb els Berce, Vercio, Verz, etc., que apareixen 
en d'altres documents posteriors i que, inequívocament fan 
referència a aquest poble. Investigadors i erudits de reconeguda 
solvència com poden ser Mas" o Moran" han convingut en tal 
opinió. En certa manera, Sans" també ens ho ve a confirmar, tot i 
que quan menciona aquest document només fa referència al 
paràgraf que parla de Sant Feliu. 


Com veiem, també se'ns parla d'un nucli de població veí, 
Tiano, precursor de l'actual Sant Feliu, que en aquell temps ja 
existia, així com de les vies de comunicació que aleshores hi 
passaven, i que són fàcilment identificables amb els dos ramals de 
la Via Augusta (llurs recorreguts, els podem veure en el plànol 
que il-lustra l'annex d'aquest treball), els quals confluien, 
precisament, a l'altura de Tiano. 


Si parem atenció als antropònims, podrem observar 
clarament com arriben a constar en aquest document catorze noms 

diferents de persona, tant en qualitat de protagonistes de l'acte 
jurídic a què tal escrit fa referència, com de propietaris de les 
finques esmentades en les afrontacions, o en el paper de 
testimonis que validen la donació. A més, purament a tall 
d'anècdota, trobem que n'hi figura un altre com a sant tutelar del 
monestir beneficiat i, fins i tot, un darrer en la determinació de la 
data: el monarca, amb la qual cosa ja hi tindríem reflectits setze 
noms propis de persona. 


La primera cosa que ens pot cridar l'atenció és que 
pràcticament tots aquests personatges només s'identifiquen per un 
mot: el nom. No hi ha cognoms. 


Des que en el segle vi va perdre vigència el complex siste- 
ma antroponímic romà, cada individu es va identificar, seguint el 
costum germànic, amb un sol nom, que, per regla general, no 
guardava relació amb el dels seus avantpassats, ni tan sols amb els 
pares, els més propers. 


Ens trobem tot just a les acaballes dels temps prefeudals, i, 
tal com afirma Duby, Y encara no hi havia llinatge, no existia 
consciència genealògica en sentit propi, ni es preservava la 
memòria dels ancestres. La família es considerava horitzontal, i, 
per dir-ho d'alguna manera, desplegada en el present: era una 
agrupació, de límits imprecisos i mòbils, integrada tant per 
propinqui (parents polítics) com per consanguinei (parents de 
sang pròpiament dits). 


És tot just en aquest segle quan es comença a configurar el 
concepte d'una estructura de parentesc d'orientació vertical, basa- 
da en la filiació agnatícia, on l'individu se sent membre d'un 
llinatge que transmet una determinada herència de pares a fills. 


Així, és a partir d'aquestes dates quan comencem a trobar 
que, cada cop amb més fregiència, alguns noms consten 
acompanyats d'una segona paraula o locució que els distingeixi 
d'altres possibles hòmònims. En molts casos aquest afegitó era 
indicatiu del càrrec o estatus de qui l'emprava (nobilis, miles, 
presbiter, levita... etc.) 3 En d'altres es tractava d'un sobrenom o 
àlies (introduit per frases com quem vocant..., qui vocatur..., alio 
nomine..., etc.), i, finalment, comencem a trobar un inici 
d'identificació per filiació agnatícia (ego ... filium ... quondam, 
filius..., prolis..., ete.). 

L'ús, en genitiu, del nom del pare com a cognom, es 
comença a trobar emprat cada cop amb més frequència al llarg del 
segle xii ja en el segle seguent arriba a generalitzar-se l'ús de 
cognoms. 


Segons Bois, 7 aquesta mutació antroponímica haguda entre 
els segles X i XII és un senyal prou significatiu del canvi social 
subjacent: és un testimoni de l'arrelament dels llinatges, sigui 
quin sigui el seu nivell social, a la terra que fou dels seus 
avantpassats i que es transmetrà a la descendència. El sistema feu- 
dal que s'acosta es basarà principalment en l'arrelament de les 
famílies camperoles a la terra dels seus ancestres. 


Com ja hem vist abans, en transcriure el document, els 
noms propis de persona que hi figuren són els segúents: 


Joannes/Johannes (donant i signant), Folius (beneficiari de 
l'usdefruit), Marino, Anna, Gazone, Odesindo (propietaris veins 
d'una de les finques), Spasiano (també, i alhora signant), Ansilde 
(antiga propietària de la finca i àvia del donant), Egila/Egilane, 
Insimbardo (propietaris veins de l'altra finca), Vuillera, Ennego, 
Adroarius i Petrus (signants). A més, també trobem Cucuphati 
(sant tutelar del cenobi) i Leutario (rei dels francs). 


Per poc representatius, deixarem de banda aquests dos 
darrers antropònims i ens centrarem en la resta de noms, ja que 
són els que corresponen a persones reals que, segons el nostre 
text, vivien o tenien propietats en la zona i època que ens ocupa. 


A grans trets, i ajustant-nos als criteris indicats per Aebischer,X 
podríem agrupar tots aquests noms en tres unitats netament diferenciades: 


1) Noms romans, o millor dit, de tradició romana o 
hispanoromana: 

- Folius 

- Marino 

- Spasiano 


2) Noms jueus, o millor, de tradició judeocristiana: 
- Joannes/Johannes 

- Anna 

- Petrus 

3) Noms visigòtics. Són els més abundants, i podem trobar-ne 
de simples i de compostos. 


Simples: 
- Egila/Egilane (germànic, nom simple diminutiu masculí, 
acabat en -ila) 


- Ennego (germànic, nom simple masculí) 


Compostos: 
- Odesindo (germànic, acabat en -sind, grup vint-i-novè 
dels noms dobles) 


- Ansilde (germànic, acabat en -hildi, grup vintè dels noms 
dobles) 


- Insimbardo (germànic, acabat en -bard, grup tercer dels 
noms dobles) 


- Vuillera (germànic, acabat en -rand, grup vint-i-setè dels 
noms dobles) 


- Adroarius (germànic, acabat en -hari, grup dissetè dels 
noms dobles) 


Aquesta diversitat d'orígens en els noms és prou 
simptomàtica de la pluralitat de la gent que unes cinc generacions 
abans havia començat a repoblar la frontera del Llobregat " Eren, 
majoritàriament, els antics habitants, confosos sota el nom de 
gots, i els hispans fugitius de la dominació musulmana, i 
s'establiren en aquesta terra a l'empara dels avantatges amb 
què els francs promovien l'establiment en els territoris que 
envoltaven la reconquerida Barcelona. Aquests privilegis 
consistien principalment en el dret d'aprisió (ocupació d'una 
terra i dret de conreu durant trenta anys), manteniment en vigor 
de la llei visigòtica, facultat d'administrar-se justicia, almenys 
en les causes menors, exempció d'impostos i limitació de tributs, 
restricció del servei militar a la defensa local, entre altres. 

Tot un conjunt d'avantatges que afavorien la instal-lació en 
aquestes terres frontereres, exposades a les esporàdiques 
incursions sarraines. 


Així, doncs, i en paraules de Vicens, el rovell de l'ou de la 
nostra pagesia el formaren principalment, i segons la definició 

que ens en dóna la Carta de Població de Cardona (986), els homines 
undecumque venientes: els homes que venien de qualsevol banda, de 
l'època comtal primerenca se'ns diu que Vic —destruida Ausa l'any 
718 pels sarrains i desapareguda totalment el 826 amb motiu de la 
revolta d'Aissó, es recuperà amb la repoblació empresa pel comte 
Guifré el Pelós l'any 878— fou poblat ex diversis locis et gentibus 
nomines colligentes, és a dir, reunint homes de diverses 
procedències i races. 


Un darrer detall que ens pot cridar l'atenció és que, tot i que 
aquesta contrada estava sota el domini, almenys formal, dels francs 
des de l'any 801, en el nostre document no hi consta cap nom de tal 
procedència. I aquest no és cap cas extraordinari. Si revisem 
qualsevol altre document coetani, veurem que tal absència és 
manifesta. Coll" ens ho confirma en dir-nos que, mentre en ple 
domini franc els noms de la gent seguien la moda visigòtica, no fou 
fins a l'època de la independència que els noms francs començaren 
a ser emprats. 


Amb relació a l'agricultura, principal i gairebé única font de 
riquesa en aquestes terres durant molt temps, és curiós constatar el 
diferent tractament que s'hi dóna, tant a les dues finques 
esmentades com a les que hi afronten: en el primer dels casos, tant 
la finca situada al lloc dit Fratres, en el terme de Tiano, com les 
altres que hi confronten, són esmentades amb les paraules eterray o 
(campoy sense fer cap referència als cultius que s'hi conreaven. 
Per contra, en referir-se a la finca situada a Villa Birce i a les altres 
finques veines, la paraula que més sovint es troba és 4vineay), prou 
definitòria del tipus de conreu a què eren destinades. 


El motiu d'aquesta discriminació cal trobar-lo en la diferent 
situació geogràfica d'ambdós grups de finques. Les primeres, 
situades a Tiano, estaven assentades a la fèrtil plana al-luvial 
quaternària propera al riu i fàcilment regable, la qual cosa 
permetia un conreu d'horta amb un tipus diversificat de producció 
—ho confirma, entre altres detalls, el fet de trobar-hi, un segle 
després, l'any 1068, una peça de terra anomenada /psa Almunia, és 
a dir, dl'horto—. Les altres finques, situades a Villa Birce, 
s'assentaven cap als vessants de la muntanya, en terrenys més 
pobres, formats per margues i esquistos, i on l'aigua no era, ni de 
bon tros, tan abundosa, la qual cosa feia que el conreu més 
rendible fos el monocultiu de la vinya. 


Torre 


recentment 
excavada 
al cim del 
turó de la 
Penya del 
Moro, 
identifica- 
ble amb la 
documen- 
tada torre 
de Foret 
(fotografia 
AHSJD). 


CORAL TORRA PANNÓN I JULIOCHOA GONZÀLEZ 


Al marge de les 
quantitats que es poguessin 
destinar al consum propi i 
local, els excedents 
d'aquesta producció 
agrària podien trobar una 
fàcil sortida comercial mercès 
a les vies de comunicació, 
vistes abans, que creuaven 
aquest territori, i, sobretot, a 
la proximitat de la ciutat de 
Barcelona. 


La forta presència de l'estament eclesiàstic en aquest document 
és prou simptomàtica del paper rellevant que el clergat tenia en 
aquella societat. Joan, el propietari donant, és sacerdot, com també ho 
és Foli, que gaudirà de l'usdefruit. Odesind, posseidor d'una finca 
contigua, és també sacerdot. Adroer, un dels testimonis que validen la 
donació, s'identifica com a alevitay, i Pere, que actua com a notari, 
també és sacerdot, i potser, fins i tot és bisbe, tal com s'ha pogut 
veure anteriorment. A més, el beneficiat per la donació és el monestir 
de Sant Cugat, poderosíssim senyor temporal que, al tombant del 
segle X, ja era propietari de diversos castells, viles, parròquies i de 
nombroses explotacions agràries, i que llavors ja posseia també 
d'altres terres en aquests indrets —per exemple, el mateix document 
ens diu que una de les vinyes adjacents era propietat del cenobi 
vallesà. 


Comentaris finals 


Acabem de veure com el llegat del prevere Joan constitueix el 
document més antic que es coneix que faci referència al nostre poble, 
superant en una vintena d'anys el que fins ara havia estat considerat 
com a tal. 


Malauradament, no s'ha conservat el document original, sinó 
la seva transcripció autèntica, feta durant el segle xi i conservada 
formant part del Cartulari de Sant Cugat. No és aquest un cas únic, ja 
que en el decurs del temps, especialment durant l'Edat Mitjana, 

i per les causes ja comentades en altres apartats d'aquest treball, les 
còpies successives i trasllats de documents han estat una pràctica 
força freguent. Tot i desaparèixer molts dels documents originaris, 
aquestes còpies han mantingut el seu ple valor com a actes jurídics i 
no han perdut en absolut la seva vàlua documental. 


Consegientment amb aquest plantejament, són moltes les 
localitats que troben les primeres referències en escrits dels segles X i 
xI dels quals només es conserven les transcripcions posteriors 
recollides en cartularis. Tals són, per exemple, els casos del Prat de 
Llobregat (Lanarie), Sant Boi de Llobregat (Villa Alcale), Sant. Feliu 
de Llobregat (Tiano), Vallirana (Valleriana), Sant Joan Despí (Micano) 
o Sant Vicenç dels Horts (Garrosa), per citar, entre molts altres, 
alguns pobles propers al nostre que també troben, com nosaltres, els 
inicis de la seva història escrita en el Cartulari de Sant Cugat. 


A hores d'ara pot sorgir la pregunta: com és que fins ara cap 
historiador local no havia parat atenció en l'existència d'aquest 
primer document sobre Sant Just, especialment quan és tan obvi2 


La resposta, al nostre parer, cal trobar-la en el segúent 
raonament: 


Essent el Cartulari de Sant Cugat una de les joies de la 
nostra diplomàtica, són innombrables els investigadors que l'han 
estudiat, com també ho són les obres o publicacions fruit d'aquests 
treballs. 


Tot i que aquest document ha estat tractat per diversos autors 
—en el decurs d'aquest treball hem pogut fer esment d'uns 
quants—, l'objectiu dels seus estudis no era determinar la història 
del nostre poble, per la qual cosa és molt lògic que no paressin 
atenció en el caràcter de primícia que aquest document pot tenir 
per a nosaltres. 


Pel que fa a aquells que s'han dedicat a l'estudi de la 
història de la nostra població, pot considerar-se que pràcticament 
tots han pres com a punt de referència o de partida el meritori 
treball Notes històriques del poble i parròquia de 
Sant Just Desvern, escrites en gran part entre 1926 i 1936, i 
publicades l'any 1947 pel llavors rector d'aquesta parròquia 
Mn. Antoní Tenas i Alibés. 

La lectura d'aquesta laudable obra arriba a fer-nos deduir, però, 
que l'autor havia treballat principalment sobre documentació conserva- 
da en arxius eclesiàstics. Són extremament rares les mencions de fons 
procedents d'altres arxius, i l'única vegada que — fa esment del 
Cartulari de Sant Cugat és d'una manera indirecta, en citar unes notes 
sobre Vallvidrera que consten en l'obra de Josep Balari i Jovany Oríge- 
nes històricos de Cataluta. 


És fàcil, doncs, suposar que Mn. Antoní Tenas no hagués 
tingut oportunitat de conèixer el document que ens acupa i que, per 
aquest motiu, atorgués el caràcter de més antic al que efectivament 
ho era d'entre tots aquells als quals havia pogut accedir o, com a 
mínim, tenir notícia de la seva existència. 


Entre els anys 1945 ji 1947, Josep Rius i Serra va treure a la 
llum el seu ingent treball de transcripció de tots i cada un dels 
documents continguts en el Cartulari de Sant Cugat. Val a dir que, 
des de llavors, la seva obra ha constituit per a tot estudiós de temes 
medievals un punt de referència gairebé obligat, en poder accedir 
d'una manera més còmoda al cúmul de dades contingudes en aquell 
cartoral. 


Cada document que Rius transcriu va precedit d'un regest, en 
castellà, on es fa un extracte del contingut. En el nostre cas, dels 
dos noms de lloc que figuren testimoniats en el text que ens ocupa, 
Tiano (Sant Feliu) i Villa Birce (Sant Just), l'extracte només fa 
referència al primer (Tiano), el qual no identifica com a Sant Feliu 
i tradueix per 4Tayàx, potser influenciat pels regestos dels segles 
XIII i XVII, alhora que obvia el segon dels topònims (Villa Birce), el 
més important per a nosaltres. 


La gran similitud entre aquest nom 4Tayàx amb el d'altres 
localitats, com poden ser Teià (Tal/iano) o Tiana (Tizana), pot fer 
creure que el text llatí que segueix fa referència a temes 
maresmencs, i desviar l'atenció dels que cerquen dades relatives a 
Sant Just o la seva comarca. 


És aquí on, al nostre parer, pot haver-hi el motiu pel qual 
aquest document, a què hem dedicat el present treball, hagi passat 
desapercebut fins ara als estudiosos de la història santjustenca, 
essent, per contra, prou conegut per altres investigadors, l'objectiu 
dels quals no consistia en la recerca del passat d'aquest poble. 

Toponímia de Sant Just i els seus encontorns als voltants Apèndix 
de l'any mil 


Hem vist com en el document que acabem d'estudiar hi figu- 
ren noms de lloc que ens apropen a la toponímia emprada en 
aquests indrets ara fa poc més de mil anys. 


Com que, afortunadament, es conserven altres documents 
més o menys coetanis que també fan referència al que fou el nostre 
terme i la seva rodalia en aquell temps, i en tals documents hi són 
esmentats encara bastants més topònims de l'època, hem intentat 
de confeccionar-ne un petit catàleg, tot assenyalant, quan ens ha 
estat possible, la seva ubicació segura o probable. 


Per a poder confeccionar el recull que ara us oferim, el qual 
no pretén ésser exhaustiu, hem partit de seixanta-cinc documents 
datats entre els segles x i xi (trenta-set del segle x i vint-i-vuit del 
segle xi), dels quals hem pogut obtenir fins a un total de noranta 
topònims, que fan referència a seixanta-quatre llocs diferents, i 
que es localitzen principalment en les referències a afrontacions 
de terrenys. 


Cada un dels noms de lloc va acompanyat d'una descripció 
més 0 menys breu, en la qual hem procurat de fer constar la seva 
ubicació, possible o segura, seguida de les referències 
bibliogràfiques o arxivístiques dels documents que en fan esment. 
Per a simplificar la seva interpretació, aquestes referències 
segueixen el segúent criteri de codificació: 


En primer lloc s'indica l'any del document, expressat 
segons la cronologia actual. 


Després s'esmenta, abreujat, l'arxiu o la publicació moderna 
on es troba reproduit tal document. Les abreviatures 
emprades són les segúents: 

- ACB: Udina i Martorell, Federico. El archivo... Op. cit. 


- ADB: Arxiu Diocesà de Barcelona. 


- BAU: Baucells i Reig, Josep. El Baix Llobregat i la Pia 
Almoina de la Seu de Barcelona: Inventari dels pergamins. 

Departament de Cultura de la Generalitat de Catalunya. Barce- 
lona, 1984. 


-. CARB: Carbonell, Esteve. Esplugues de Llobregat. 


Monografia històrica. Tipografia Emporium. Barcelona, 
1949. 


- CSC: Rius i Serra, Josep. Cartulario... Op. cit. 


- D: Arxiu de la Catedral de Barcelona, Sèries Diversorum. 
A, Bo C. 


- LA: Arxiu de la Catedral de Barcelona, Libri 
Antiquitatum I, II, III o IV. 


- LFM: Miquel i Rosell, Francesc Xavier. Liber Feudorum 
Maior. Cartulario real que se conserva en el Archivo de la 
Corona de Aragón. Consejo Superior de Investigaciones 
Científicas. Escuela de Estudios Medievales. Publicaciones 
de la Sección de Barcelona. Barcelona, 1945. 


- MAS: Mas i Domènech, Josep. Notes històriques... Op. 
cit. 


Finalment es fa constar la signatura per al cas d'arxius, el 
número assignat al document en els cartularis o la pàgina dels 
llibres on figura transcrit el document en questió. 


Així, per exemple, la carta de donació feta pel prevere Joan, 
que ha estat objecte del present article, la trobarem referida de la 
manera segtent: 


965 / CSC / 759 


on 965 és l'any en què està datat el document, CSC és el cartulari 
on es troba recollit, i 759 és el número d'ordre que hi porta. 


Fàcilment es pot observar que no tots els noms de la relació 
que hi ha a continuació es troben declinats en el mateix cas. Això 
obeeix a l'ànim d'ésser tan fidels com sigui possible a les 
denominacions que figuren en els documents originals. També, no 
tots aquests topònims tenen la mateixa entitat ni fan referència a 

un mateix tipus d'accident. Com que les definicions que es fan de 
cada un d'ells ja donen prou idea sobre el lloc a què corresponen, 
hem defugit de classificar-los seguint criteris arbitraris i els 
presentem seguint només un senzill ordre alfabètic. 


Molts cops, un mateix topònim és transcrit de maneres 
diferents en els diversos documents que en fan esment. Hem optat 
per recollir-les totes, fent constar, però, la definició i referències 
només en la forma més antiga. 


Els topònims que hem pogut recollir són els segúents: 


Aguilar: Puig on hi havia la partió entre les parròquies de 
Sant Just, Vallvidrera i Sarrià. Actualment encara conserva 
aquest nom i el comparteix amb el de aturó d'en Corsy. 
Ref.: 919/LA-IV/246, 920/LA-1/246, 989-990/LA-1/46. 


Apiera: Nom que tenia el torrent de Torre Melina. Ref.: 
1096/CARB/65-67. 


Arennio de Olorda: Areny contigu al de Vercio, situat 
aigles amunt d'aquest. El torrent de Can Miano feia de 
partió entre ambdós arenys. Ref.: 1068/LFM/357. 


Arenno de Vercio: Areny o, més exactament, franja de 
terres inundables situades a la riba esquerra del Llobregat, 
entre aquest i l'actual població de Sant Feliu, i entre els 
torrents de Matàsens i de Can Miano. Ref.: 1068/LFM/362. 


Bederrida: Partida situada al capdamunt de l'actual 
avinguda Diagonal, de Barcelona, en l'antic terme de les 
Corts i parròquia de Santa Eulàlia de Provençana. Es 
trobava aproximadament als voltants d'on ara es troba el 
Reial Club de Polo. Ref.: 986/LA-IV/53, 992/MAS-XIII/ 
apèndix XXIII. 


Berce: Vegeu Birce. 


Birce: Nom de l'àmbit geogràfic definit principalment per 
la conca de la riera de Sant Just i els seus afluents. 
Comprèn el que actualment seria el nostre terme municipal i 
una part important del de Sant Feliu de Llobregat. Ref.: 

965/CSC/759, 987/ADB/s/s, s/d (s. XVLA-IV/142, 992/ 
MAS-XII1/263, 1050/MAS-1X/623, 1081/MAS-X/1004, 
1082/LA-1/235. 


Bonamica: Gual del Llobregat situat entre Sant Feliu i Sant 
Joan. Dit així perquè una dona d'aquest nom hi tenia terres 
en aquell indret. Ref.: 997/CSC/327, 997/CSC/328, 999/ 
CSC/345. 


Bonamocia: Vegeu Bonamica. 


Campo Precioso: Nom d'una peça de terra situada a 
Mitiano, el propietari de la: qual fou, a mitjan segle xI, 
Guerau Alemany I, senyor del castell de Cervelló. Aquest 
nom, perdut ja de fa molt temps el topònim original, es 
manté viu en el cognom Campreciós, genuinament 
baixllobregatí. Ref.: 1066/LFM/356. 


Casa de Ferrocinto: Casa de la parròquia de Santa Creu 
d'Olorda. Podria tractar-se d'un precedent de la masia de 
can Farrés, o de can Bofill, de can Vilagut o can Graner, o 
bé d'alguna altra construcció perduda de temps. En tot cas, 
estaria situada als vessants del puig d'Olorda, més amunt 
del castell Ciuró, i prop de la riera d'en Bonet. Ref.: 998/ 
CSC/331. 


Chasa (de Loba): Vegeu Domo qui fuit de Loba. 
Collo de Finestrelles: Vegeu Fenestrelles. 
Collo de Fratres: Vegeu Fratres. 


Concas: Partida situada cap al sud de Sant Joan Despí, en 
direcció a Cornellà, i que, probablement, es trobava prop de 
la confluència dels torrents de la Fontsanta i del Pont 
Reixat. Ref.: 997/CSC/327, 997/CSC/328. 


Corneiam: Nucli de població originari de l'actual Cornellà, 
tal com el seu nom indica. Ref.: 980/CSC/137, 981/CSC/ 
136, 986/LA-IV/112, 993/LA-IV/115, 995/MAS-IX/149, 
1026/MAS-1X/428, 1076/MAS-X/945, 1082/LA-1/235. 


EL LLEGAT DEL PREVERE JOAN 


Corneiano: Vegeu Corneiam. 
Cornelano: Vegeu Corneiam. 
Corneliano: Vegeu Corneiam. 


Cornelianum: Vegeu Corneiam. 
Deciano: Vegeu Tiano. 
Diciano: Vegeu Tiano. 


Domo qui fuit de Loba: Casa situada a Mitiano, prop del 
riu. Ref.: 1066/LFM/356, 1067/LFM/361. 


Domum de Gustrimiro: Casa, molt probablement de la 
parròquia de Santa Creu d'Olorda, que estava situada al 
costat de la riera de la Salut (vegeu Vallis de Jucundi). Ref.: 
998/CSC/331. 


Domum Sancti Iusti que est in Berce: Església parroquial 
de Sant Just Desvern, preromànica, i, tal com hem vist 
abans, possible convent anterior. El seu emplaçament hauria 
de coincidir amb el de l'església renaixentista actual. Ara 
dé, en renovar-se fa pocs anys el paviment d'aquesta 
església, no va sortir a la llum cap rastre d'edificacions 
anteriors. Ref.: 987/ADB/s/s, 1068/LFM/357, 1068/LFM/ 
362. 


Duodecimo: Vegeu Dutimo. 


Dutimo: Nom d'un antic establiment d'origen romà situat al 
costat de la Via Augusta, tot just Sota el turonet on es troba 
Sant Pere del Romaní. El seu nom ens recorda que estava 
situat a dotze milles de Barcelona. Ref.: 998/CSC/331, 
1002/CSC/382. 


Ecclesia Sancti Felicis: Capella dedicada a Sant Feliu, si- 
tuada a Tiano, dins de la demarcació de la parròquia de Sant 
Just. És molt probable que la seva localització fos la 
mateixa que ara té la moderna església parroquial de Sant 
Feliu de Llobregat, dedicada a sant Llorenç. Ref.: 1068/ 
LEFM/357. 

Ecclesia Sancti Tusti de Vercio: Vegeu Domum Sancti Tusti 
que est in Berce. 


Ecclesia Sancti Petri: Capella dedicada a Sant Pere, situada a 
Tiano, dins de la demarcació de la parròquia de Sant Joan. És 
molt probable que estigués situada al sector on ara hi ha 
l'Ajuntament i el mercat, per damunt del palau i parc de Can 
Falguera i prop de la cruilla anomenada 4 Va i vey. En aquella 
zona hi ha un cèntric carrer que encara duu el nom de 4Pou 
de Sant Pere). Ref.: 1068/LFM/357. 


Fenestrelles: Coll que presentava la Via Augusta en creuar 
els contraforts de Sant Pere Màrtir. Una barriada 
d'Esplugues, situada en aquell lloc, conserva aquest vell 
topònim. Ref.: 919/LA-IV/246, 1096/CARB/65-67. 


Flumine Lubrigado: Nom del riu Llobregat. Com es pot 
veure, ha romàs pràcticament inalterat des d'època romana, 
en què es deia Rubricato. Ref.: 992/ACB/232, 997/CSC/ 
327, 997/CSC/328, 999/CSC/345, 1013/CSC/450, 1048/ 
LFM/353, 1067/LFM/360, 1067/LFM/361, 1068/LFM/357, 
1075/LEM/358, 1076/LFM/363, 1098/CSC/774. 


Fontem super casa de Ferrocinto: Si ens atenim a la 
descripció que en fa el document que l'esmenta, és possible 
que es tracti de la font de Can Farrés (Molins de Rei), situa- 
da sota el puig d'Olorda, en una de les dues torrenteres que 
originen la riera d'en Bonet, i tot just on els estrats calcaris 
del cim descansen sobre les pissarres silurianes. Ref.: 998/ 
CSC/331. 


Fratres: Indret situat a Tiano, dins la demarcació de la 
parròquia de Sant Just, on actualment hi ha la Delegació 
Territorial d'Ensenyament al Baix Llobregat (antic edifici 
anomenat Cal Notari). Ref.: 965/CSC/759, 1076/LFM/363. 


Gavarra: Partida situada on actualment es troba la partió 
dels termes d'Esplugues, l'Hospitalet i Cornellà, i que 
comprenia els plans on ara s'ubica la 4Ciudad Satélite de 
San lldefonsos i els seus encontorns. Fou un dels límits 
meridionals del Territori de Barcelona. Avui dia, una 
estació del ferrocarril metropolità manté viu aquest 

topònim. Ref.: 992/MAS-XIII/apèndix XXIII, 992/LA-1/349, 
995/LA-IV/150, 1026/MAS-1IX/428, 1094/CSC/96, 1096/CARB/ 
65-67. 


Gotremon: Nom originari del torrent de la Fontsanta. El seu 
curs alt ha estat, de sempre, la partió entre els termes de Sant 
Just i Esplugues. Ref.: 1055/LA-IV/126, 1059/D-C/207, 1096/ 
CARB/65-67. 


Gotremundo: Vegeu Gotremon. 


Insula: Peça de terra situada a l'areny de Vercio, molt a 
prop del gual que anomenaven de Bonamica. El seu 
propietari a mitjan segle x era Mocone o Magone (vegeu 
nota 2). Ref.: 997/CSC/327, 997/CSC/328. 


Ipsa Almunia: Peça de terra amb conreu d'horta situada a 
Ditiano (vegeu Tiano), tocant a l'areny de Vercio. El seu 
propietari durant la primera meitat del segle xi fou 
Adalberto Iuvene o Adalberto de Lubricato. 4lmunia és un 
nom àrab, curiosament emprat en aquest cas en comptes del 
seu equivalent llatí Hortus —i. Ref.: 1068/LFM/357, 1068/ 
LFM/362. 


Ipsa Fornace: Forn que es trobava a la part baixa del nostre 
terme actual, al costat de la Via Augusta, entre Tiano i 
l'església de Sant Just. Ref.: 1068/LFM/362. 


Ipsa Sala: Possible residència d'una certa categoria que 
estaria situada a Sant Just, al peu del Castro i que donaria 
nom a l'indret o partida on es trobava. Ref.: 1050/MAS-IX/ 
623. 


Ipsas Splugas: Nom del terme i nucli de població existent a 
redós de l'església de Santa Maria, i que donaria lloc a 
l'actual Esplugues de Llobregat. Aquest nom (Esplugues — 
coves), sembla provenir de les balmes d'escorrentia 
existents en els marges margosos dels diversos torrents que 
hi ha. Ref.: 964/LA-IV/124, 978/ACB/182, 1016/LA-IIV/ 
247, 1094/CSC/96, 1096/CARB/65-67. 

Ipso Castro: Castell, o més aviat, casa forta o torre, de Sant 
Just, que estava situat en una cota més o menys elevada 
(vegeu Ipsa Sala). Tal vegada es tracta d'un altre nom donat 
a alguna de les dues torres ja conegudes. Ref.: 1050/MAS-IX/ 
623. 


Lubrichato: Vegeu Flumine Lubrigado. 
Lubricato: Vegeu Flumine Lubrigado. 


Micano: Població precursora de l'actual Sant Joan Despí. 
Un dels seus carrers duu el nom de Vicomicià (Vico 
Miciano) en remembrança d'aquest antic topònim. Ref.: 
997/CSC/327, 997/CSC/328, 1066/LFM/356, 1068/LFM/ 
357, 1075/LFM/358. 


Miciano: Vegeu Micano. 


Olorda: Nom remotíssim, d'origen preromà, que designava 
la muntanya, el terme i el nucli de població més o menys. 
dispers d'aquesta antiga parròquia. Ref.: 986/CSC/173, 993/ 
CSC/291, 997/CSC/327, 997/CSC/328, 998/CSC/331, 1023/ 
D-C/2, 1067/LFM/360. 


Orsa: Vegeu Ursa. 


Parrochia Sancta Crucis de Olorda: Demarcació coberta 
per l'església de Santa Creu d'Olorda, i que comprenia la 
totalitat de l'actual terme de Molins de Rei, una gran part 
del de Sant Feliu de Llobregat, i altres parts, menors, dels 
de Sant Just Desvern i el Papiol. Ref.: 1066/CSC/646, 1082/ 
LA-1/235. 


Parrochia Sancti lobannis de Lubrichato: Demarcació 
coberta per l'església de Sant Joan, que comprenia també 
una gran part del nucli de Tiano. La parròquia —i ara el 
terme— de Sant Joan han tingut sempre una petita part de 
territori a l'altra riba del Llobregat, tocant a Sant Boi, en el 
lloc anomenat 4pla del Convents. Ref.:1002/CSC/376, 
1068/LFM/357, 1068/LFM/362, 1082/LA-1/235, 1098/CSC/ 
774. 


EL LLEGAT DEL PREVERE JOAN 39 


Parrochia S. lohannis de Pino: Vegeu Parrochia Sancti 
lohannis de Lubrichato. 


Parrochia Sancti lusti de Vercio: Demarcació que cobria 
Pesglésia de Sant Just i que comprenia el nostre terme ac- 
tual, així com una gran part del de Sant Feliu (la major part 
del nucli de Tiano). Ref.: 1068/LFM/357, 1068/LFM/362, 
1082/LA-1/235. 


Parrochia S. Maria Spelunchas: Demarcació que cobria 
Vesglésia parroquial de Santa Maria d'Esplugues. Ref.: 
1089/CSC/731. 


Pino: Indret de la parròquia de Sant Joan de Llobregat, que 
acabaria originant l'apel'latiu Despí, que s'ha mantingut 
fins ara. Ref.: 1082/BAU/S11, 1098/CSC/774. 


Plano de Lubrichato: Zona planera a ambdues ribes del 
Llobregat, des de poc més avall de l'aiguabarreig amb la 
riera de Rubí fins al delta. Ref.: 1066/LFM/356. 


Pugio Marrubi: Muntanya que actualment s'anomena aturó 
del Temples, situada al barri de la Miranda, on fa partió 
entre Sant Just i Esplugues. Ref.: 1096/CARB/65-67. 


Quarto: Lloc on la Via Augusta creuava la vall del torrent 
Gornal. El seu nom ens recorda que estava a quatre milles 
de Barcelona. Ref.: 989/D-B/474, 1076/CSC/687. 


Quartum: Vegeu Quarto. 


Recosindo: Nom d'un camp —probablement el d'un antic 
propietari— situat a Sant Joan, a l'indret dit Pino. Ref.: 
1082/BAU/S11. 


Rio de Vercio: Nom que rebia la riera de Sant Just, dita 
també d'en Gelabert, i que a Sant Feliu rep el nom de riera 
Pahissa. Ref.: 992/MAS-XII1/263. 


Roceha Pinnola: Cim o serrat situat a la part més alta del 
terme de Sant Just, i que constituia el seu límit septentrio- 
nal. Podria tractar-se de la Coscollera o del turó de Merlès, 

0, fins i tot, del serrat que formen ambdós cims i el turó Rodó. 
Ref.: 1059/D-C/207. 


Saneta Maria de Corneliano: Basílica visigòtica, reformada 
en època preromànica, que estava situada on actualment hi 
ha l'Ajuntament de Cornellà de Llobregat, el qual conserva in 
situ dues de les seves columnes, corresponents a l'arc 
triomfal. Ref.: 993/MAS-IX/132. 


Sancta Maria de Spelluncas: Antiga advocació que tingué 
l'església preromànica precursora de l'actual església de 
Santa Magdalena d'Esplugues. Ref.: 1059/D-C/207. 


Sancta Maria de Vallevitraria: Església preromànica que 
va dependre de Sant Cebrià d'Aiguallonga fins al segle xiii, 
que esdevingué parròquia. Ref.: 987/ADB/s/s. 


Sancti Johannis de Lubricato: Vegeu Parrochia Sancti 
lohannis de Lubrichato. 


Sancti Justi de Verz: Vegeu Parrochia Sancti lusti de 
Vercio. 


Sancti Uincenci: Advocació de l'església parroquial de 
Sarrià, dedicada a sant Vicenç, un dels primers màrtirs 
hispànics. Ref.: 987/ADB/s/s. 


Sirriano: Es tracta de Sarrià, que, amb mínimes variacions, 
ha mantingut aquest nom des dels seus orígens. Ref.: 986/ 
D-A/2323, 988/LA-11/76, 989-990/LA-1/46, 995/LA-IV/150, 
987/ADB/8/S. 


Speluncis: Vegeu Ipsas Splugas. 


Strata: Nom que es donava a la carretera principal o camí 
ral. En aquest cas, qualsevol dels ramals de la Via Augusta. 
També era referida amb la paraula Via. Ambdós mots, però, 
foren també emprats per a designar camins de menor 
entitat. Ref.: 965/CSC/759, 1002/CSC/376, 1068/LEM/362, 
1076/LFM/363, 1096/CARB/65-67. 

Strata de Dutimo: Es tracta de la mateixa Via Augusta, que, 
un cop reunits els seus dos ramals a l'altura de Tiano 
(l'actual Sant Feliu) es dirigeix cap a Ad Fines (Martorell, 
0, amb més seguretat, la quadra de Miralles), tot passant per 
Dutimo (Sant Pere del Romaní). Ref.: 998/CSC/331. 


Strata publica: Vegeu Strata. 


Terrarios Albos: Partida veina a la de Bederrida, també de 
l'antic terme de les Corts i parròquia de Santa Eulàlia de 
Provençana. Situada entre Collblanc i les modernes 
instal-lacions del Futbol Club Barcelona, en el curs mitjà de 
la riera Blanca, on aquesta era creuada per la Via Francisca 
(l'actual Travessera). Ref.: 986/LA-IV/53, 988/LA-IV/60, 
989/D-A/2387, 989/D-A/2310, 989/D-A/1234, 989/D-B/474, 
991/LA-1/369, 992/MAS-XIII/apèndix XXIII, 994/D-B/ 
1573, 995/D-B/1280. 


Thiano: Vegeu Tiano. 


Tiano: Nucli de població precursor de l'actual Sant Feliu de 
Llobregat. Estava situat als voltants de la confluència dels 
dos trams de la Via Augusta i a tocar dels arenys del riu. 
Una gran part d'aquest assentament es trobava dins la 
demarcació de la parròquia de Sant Just, i la resta, 
lleugerament més petita, depenia de la de Sant Joan. Ref.: 
965/CSC/759, 999/CSC/345, 1013/CSC/450, 1068/LFM/ 
357, 1075/LFM/358. 


Torrente de Olorda: Nom de la riera coneguda actualment 
com a riera de Sant Bartomeu o de Santa Creu. Ref.: 1068/ 
LFM/362. 


Torrente Malo: Molt probablement es tracta del torrent que 
actualment s'anomena etorrent Box. 987/ADB/s/s. 


Turra de Mazone: Una de les dues torres de defensa que es 
té notícia que existien en el nostre terme durant el segle X. 
Estava situada a la part baixa de la riera, prop del camí ral 
(Sirata) i damunt d'un marge o cingle, la qual cosa ens 
permetria d'identificar-la amb la posterior etorre 

Espigoleras, les restes de la qual aparegueren fugaçment l'any 
1984 amb motiu dels grans rebajxos de terres que es van fer on 
ara hi ha la ITV. El seu propietari a mitjan segle x era Mazone 
(vegeu nota 2). Ref.: 992/MAS-XIII/263. 


Turre de Foreto: És l'altra de les dues torres de defensa que 
se sap que existien a Sant Just durant el segle X. Ha estat 
identificada amb la torre les restes de la qual encara es 
conserven al punt més alt del turó de la penya del Moro (Pagès 
i Paretas, Montserrat, Art romànic i feudalisme... Op. cit., pàgs. 
622-627). Ref.: s/d (S. X)/LA IV/142. 


Turre de Guadallo: Torre de defensa que hi havia a Olorda, 
ja durant el segle x, i sobre la qual els cavallers hospitalers 
de Sant Joan de Jerusalem hi bastiren, durant el segle xI, el 
castell Ciuró. Ref.: 998/CSC/331. 


Turre de Suniario: Torre de defensa també existent durant el 
segle x, que comunament és identificada amb l'actual torre 
Abadal. Ref.: 998/CSC/331, 1069/LFM/359. 


Turrem de Motam: Segons el document que en parla, aquesta 
torre hauria d'estar situada en una cota inferior al puig 
d'Olorda i a la capçalera o part alta de la riera de Santa Creu. 
Tal vegada es podria tractar de la torre del Bisbe, edificada cap 
al segle XI en el mateix lloc on, segons informació 
proporcionada pel Consell Comarcal del Baix Llobregat a La 
Ruta de Collserola, http://vyvyv.gencat.es/probert/rutes/ 
mei72.htm), hi havia una torre de defensa. Ref.: 998/CSC/331. 


Ursa: Nom originari de la muntanya de Sant Pere Màrtir, el 
cim de la qual és partió dels termes de Sant Just, Esplugues i 
Barcelona (antic terme de Sarrià). Un carrer de Vallvidrera i 
un passatge d'Esplugues duen avui aquest nom. Ref.: 
986/LA-IV/53, 989-990/LA-1/46, 989/D-B/474, 1023/D-C/2. 


Valle Vitraria: Vegeu Vallevitraria. 


Vallevitraria: Vall i nucli de població (Vallvidrera), a redós 
de l'església de Santa Maria. És un nom que s'ha mantingut, 
també, en el decurs dels anys. Ref.: 987/ADB/8/s, 
992/MAS-XIIV/apèndix XXIII, 1082/LA-V/235. 

Vallis de Dutimo: Probablement es tracta de la riera d'en 
Bonet, situada al terme de Molins de Rei. Ref.: 998/CSC/331. 


Vallis de lucundi: D'acord amb el document que la descriu, 
aquesta vall és identificable amb la riera de la Salut, dita 
també de Santa Creu. El seu curs alt i part del mitjà (fins a 
la font d'en Nadal) discorria dins del terme parroquial de 
Santa Creu d'Olorda. Des d'allà fins al riu Llobregat ho feia 
pel de Sant Just. Ref.: 998/CSC/331. 


Vercio: Vegeu Birce. 
Verz: Vegeu Birce. 


Villa Birce: Primer nom documentat del nucli de població, 
més o menys dispers, originari de Sant Just Desvern. Ref.: 
965/CSC/759. 


Fins aquí la relació d'aquells topònims que hem pogut 
localitzar. Segur que encara hi manquen els noms de bastants més 
indrets que ens poden haver passat per alt en la nostra recerca. A 
partir dels localitzats, hem confeccionat el mapa que tot seguit us 
oferim. Hi figuren tots aquells noms de lloc la localització dels 
quals considerem segura, aproximada, o, pel cap baix, probable. 
En aquest darrer cas (localització probable) els noms figuren 
escrits en lletra cursiva. 

l. Relació no exhaustiva confeccionada principalment a partir de les dades 
històriques que sobre cada població figuren en l'obra Gran Geografia Co- 
marcal de Catalunya, vols. 6 i 8. Enciclopèdia Catalana, SA. Barcelona, 
1982. 


2. Aquest personatge podria ser també el que és esmentat l'1-I-992 en el 
testimonial de les possessions del Monestir de Sant Pere de les Puelles (Mas 
I DOMÈNECH), Mn. Josep. Notes històriques del Bisbat de Barcelona, vol. 
XIII, doc. núm. 263) amb el nom de Mazone, com a difunt propietari d'una 
torre a la zona que ara seria la part baixa del nostre terme, com també 
l'esmentat el 2-VI1-997 en sengles documents de permuta de terres entre 
Ènnec Bonfill i l'abat Ot de Sant Cugat del Vallès (Rius t SERRA, Josep. 
Cartulario de Sant Cugat del Vallès, vol. 1, docs. 327 i 328), com a Mocone 
i Magone, antic propietari d'unes terres anomenades l'Illa, al costat de la 
llera del Llobregat i a prop del gual dit de Bonamica. La similitud de noms, la 
pràctica coetaneitat documental, així com la gran proximitat de les finques 
esmentades en aquests quatre documents, vindrien a avalar aquesta hipòtesi. 


3. Alguns dels autors que han tractat més o menys extensament aquest 
document són els segúents: 


- CATALÀ I Roca, Pere. El dia que Barcelona va morir. Rafael Dalmau, 
editor. Barcelona, 1984. Pàgs. 55-56. 

- COLL I ALENTORN, MIQUEL. La marxa cap a la independència de 
Catalunya (877-988). Llibres de l'Avui. Barcelona, 1989. Pàgs. 72- 
13, 

- FiTA 1 CoLoMER, Fidel. Destrucción de Barcelona por Almanzor, 6 
Julio 985. Boletín de la Real Academia de Historia, VII. Madrid, 
1885. Pàg. 189. 

- GUASCH 1 DALMAU, David. Primers documents de Sant Just. A La 
Vall de Verç, núm. 25. Sant Just Desvern, abril de 1981. Pàg. 15. 

- GUASCH 1 DALMAU, David. Sant Just Desvern. A Gran Geografia 
Comarcal de Catalunya, vol. 8, El Barcelonès i el Baix Llobregat. 
Enciclopèdia Catalana, SA. Barcelona, 1981. Pàgs. 468-472. 

- GUASCH 1 DALMAU, David. Els Durfort senyors del Baix Llobregat 
en el segle xmi. 4Quaderns d'Estudis Santjustencsy, 1. Ajuntament 
de Sant Just Desvern. Sant Just Desvern, 1984. Pàg. 55, nota 9. 

- GUASCH 1 DALMAU, David. Els primers temps medievals. A Sant Just 
Desvern, un paisatge i una història. Ajuntament de Sant Just Desvern 
i Publicacions de l'Abadia de Montserrat. Barcelona, 1987. Pàgs. 
118-119, 126-135. 

MaRTí 1 BoNET, Josep M. Catàleg monumental de l'arquebisbat de 
Barcelona 1/1 (Vallès Oriental). Barcelona, 1981. Pàgs. 36-37 i 65. 
MARTÍ 1 BONET, Josep M. et alii. Els arxius històrics parroquials del 
Baix Llobregat. A (XXV Assemblea Intercomarcal d'Estudiososn. 


Notes 

Centre d'Estudis Comarcals del Baix Llobregat i Amics del Prat. El 
Prat de Llobregat, 1985. Pàgs. 58-59. 

PAGÈs 1 PARETAS, Montserrat. Les esglésies pre-romàniques a la co- 
marca del Baix Llobregat. IEC. Memòries de la Secció Històrico- 
Arqueològica, XXXII. Barcelona, 1983. Pàg. 29. 

PAGÈS 1 PARETAS, Montserrat. Art romànic i feudalisme al Baix 
Llobregat. Centre d'Estudis Comarcals del Baix Llobregat i 
Publicacions de l'Abadia de Montserrat. Barcelona, 1992. Pàgs. 32 
i 623. 

PÉREZ 1 CONILL, Jordi. Els segles XV, XvI 1 XvII. A Sant Just Desvern, 
un paisatge i una història. Ajuntament de Sant Just Desvern i 
Publicacions de l'Abadia de Montserrat. Barcelona, 1987. Pàgs. 221- 
222. 

RoviRa 1 SoLà, Manuel. Notes documentals sobre alguns efectes de 
la presa de Barcelona per al-Mansur (985). A Acta Historica et 
Archeologica Medicevali, 1. Universitat de Barcelona. Barcelona, 
1980. Pàgs. 37-38. 

SALLENT I GOTÉS, Llorenç. Història documentada del poble i 
parròquia de Santa Maria de Vallvidrera. Impremta Altés. Barcelo- 
na, 1916. Pàg. 22. 

TENAS 1 ALIBÉS, Antonino. Notes històriques del poble i parròquia 
de Sant Just Desvern. Fidel Rodríguez Ferran, impressor. Barcelo- 
na, 1947. Pàgs. 14-15, 18- 20. 


4. Possiblement Trasovald també moriria poc després, ja que només seran 
Aurús i Ega els qui trobarem actuant com a marmessors del difunt Moció. 


5. FÀBREGA 1 GRAU, Àngel: Diplomatari de la Catedral de Barcelona. 
Documents dels anys 884-1260. Capitulum Alma sedis Barcinonensis, 
Archivum. Barcelona, 1995. Doc. 175, Perg. 1-3-63. Pàgs. 381-382. 


6. Segons Riu (Riu 1 Riu, Manuel: Las Comunidades religiosas del antiguo 
obispado de Urgel, siglos ix - xI. Tesi doctoral. Universitat de Barcelona, 
Departament d'Història Medieval. Barcelona, 1961. Vol. I, pàg. 704), en 
aquell temps, el mot 4ddomus-usa seguit del nom en genitiu del sant titular, 
com és ara el nostre cas, tenia el significat concret d'església amb comunitat, 
ja que, si no n'hi havia, s'emprava habitualment el terme 4ecclesia-8). 


7. Les dues monografies històriques publicades fins ara sobre Sant Just 
Desvern i a les quals es fa referència són: TENAS i ALIBÉS, Antonino: Notes 
històriques del poble i parròquia de Sant Just Desvern. Fidel Rodríguez) 
Ferran, impressor. Barcelona, 1947, i A. D.: Sant Just Desvern, un paisatge 
i una història. Ajuntament de Sant Just Desvern i Publicacions de l'Abadia 
de Montserrat. Barcelona, 1987. 

8. CARRERAS I CANDi, Francesc. Geografia General de Catalunya. Ciutat de 
Barcelona. Establiment editorial d'Albert Martin. Barcelona, v. 1916. Pàg. 
1049. 


9. Podria ser que aquest personatge que fa la funció d'escrivà fos el mateix 
Pere que va redactar i signar, un any abans que el nostre document, un altre 
que es considera el més antic que fa referència a la veina localitat d'Esplugues 
(964, LA IV, 124), i que, segons opinió de Feliu (FELIU 1 MONFORT, Gaspar: 
El dominio territorial de la sede de Barcelona /800 - 1010/. Tesi doctoral. 
Universitat de Barcelona, Departament d'Història Medieval. Barcelona, 1971. 
Ap. 32) no és altre que el bisbe Pere. Aquesta opinió és també compartida 
per Pagès (PAGÈS t PARETAS, Montserrat: Art romànic i feudalisme... Op. cit., 
pàg. 629). En tal cas, el nostre escrivà seria l'esmentat bisbe Pere, que va 
estar ai capdavant de la seu barcelonina entre els anys 962 i 973, després de 
Guilarà (937 - 959) i abans de Vives (973 - 995). 


10. RiUs 1 SERRA, Josep. Cartulario de Sant Cugat del Vallès. Consejo Su- 
perior de Investigaciones Científicas. Escuela de Estudios Medievales. 
Publicaciones de la Sección de Barcelona. Vol. 1. Barcelona, 1945. Pàg. 
IX. 


11. Rius 1 SERRA, Josep. Cartulario... Op. cit., pàgs. XIV i XVUI. 


12. Aquesta traducció ha estat realitzada pels autors del present treball, 
contrastant-la amb traduccions reconegudes i acceptades d'altres 
documents similars o anàlegs. El resultat final ha estat supervisat per: 


- Maria Cerdà i Matencio, professora i cap de seminari de llatí a l'IB 
(Olordax, de Sant Feliu de Llobregat. 

- Montserrat Buisan Gómez del Moral, professora de llatí a l'IES 
4El Palaus, de Sant Andreu de la Barca. 

- José Calderón Felices, excatedràtic de llatí a l'IES 4Miramaro, de 
Viladecans. 


13. BoNNASssiE, Pierre. La Catalogne du milieu du Xè à la fin du XIè siècle. 
Croissance el mutations d'une societé. Tome I. Association des publications 

